Li bohèc un doç saunei ara hilha d’Icari, que se quedèc estirada en lhet e totes es articulacions se li relaxèren; e ara seguida, era divina entre es divesses la favoric damb immensi dons, entà que l’admirèssen es aquèus: prumèr de tot li lauèc eth beròi ròstre damb ambrosia, qu’aumente era beresa, dera madeisha manèra que se onh Citerea, era de polida corona, quan vie en amable còr des Gràcies; e dempús, hec que semblèsse mès nauta e mès grassa, e qu’era sua blancor depassèsse ara der evòri nauèth hargat.